Kolegice i kolege, dakle imamo Izvješće o zahtjevu za davanje odobrenja za pokretanje kaznenog postupka protiv Ivana Šanteka zastupnika u Hrvatskom saboru. Mandatno-imunitetno povjerenstvo Hrvatskog sabora razmotrilo je na 42. sjednici održanoj 14. travanja 2011. godine dopis Općinskog suda u Sisku kojim se traži odobrenje za vođenje kaznenog postupka protiv Ivana Šanteka zbog kaznenog djela klevete iz članka 200. stavak 2. Kaznenog zakona po privatnoj tužbi privatnih tužitelja Milivoja Tićarića, Milana Krstinića, Hašima Smlatića, Željka Solde, Željka Vrbanusa, Milene Pavković Novotny, Jure Lisaka, Milovana Bojčetića, Gordane Krznarić, Joze Bilobrka, Josipa Prajnera i Vladimira Gregurića. Gospodin Ivan Šantek zastupnik je u 6. sazivu Hrvatskog sabora te na osnovu članka 76. Ustava RH i članka 23. Poslovnika Hrvatskog sabora ima imunitet do prestanka zastupničkog mandata te se bez odluke Hrvatskog sabora protiv njega ne može pokrenuti niti voditi kazneni postupak. Mandatno-imunitetno povjerenstvo nakon provedene rasprave na temelju članka 104. Poslovnika Hrvatskog sabora jednoglasno sa 6 glasova za predlaže Hrvatskom saboru donošenje sljedeće odluke: za vrijeme trajanja zastupničkog mandata uskraćuje se odobrenje za pokretanje kaznenog postupka protiv zastupnika Ivana Šanteka u predmetu K-256/10. po privatnoj tužbi tužitelja zbog kaznenog djela klevete iz članka 200. stavak 2. Kaznenog zakona.
Hvala. Otvaram raspravu. Pojavio se gospodin Ivan Šantek, izvolite.
Gospodine predsjedniče, uvažene kolegice i kolege ja molim ovaj Sabor da mi skine imunitet da bi se mogao nastaviti ovaj započeti sudski postupak pred Općinskim sudom u Sisku. Naime, čuli ste tko me je sve tužio, to su savjetnici gospođe Lovrić županice. Međutim, niste čuli zbog čega su me tužili pa ću ja pročitati zbog čega sam tužen. Naime, prema navodima njihove tužbe ja sam na tiskovnoj izgovorio sljedeće riječi: "Kroz Savjet koji ništa ne radi iz županijskog proračuna želi se izvući 5 milijuna kuna u ovom mandatu, a logika je da oni koji nisu ništa radili vrate novac. Savjetnik ima 5 tisuća kuna neto naknadu. Kada radi? Koje je njegovo radno vrijeme, jesu li oni ti koji ne rade, a primaju plaću dok službenik sa visokom stručnom spremom mora cijeli mjesec raditi od 8 do 16 sati." Evo, zbog toga sam tužen, ja sam to spreman braniti na sudu. Međutim, ova priča ima i daleko širi kontekst. Naime, radi se o savjetničkom timu koji je nezakonito primao za vrijeme dok je županica donijela odluku o njihovoj isplati. Dakle, isplaćeno je 580 tisuća 615 kuna neto ili 908 tisuća 777 kuna bruto iz županijskog proračuna. Od tih 12 savjetnika 10 su vijećnici u Županijskoj skupštini, a 2 su primila mito da prijeđu na drugu stranu, imenovani su savjetnicima. … [[Upadica se ne razumije.]] Međutim, postoji, ne bih želio da se ovaj moj zahtjev shvati kao nekakva osobna stvar. Vidite iz ovoga svega što sam ukratko ovdje rekao jer nemam previše vremena da postoji i širi interes da se ovaj sudski postupak pokrene. Pa molim vas još jednom skinite mi imunitet, evo spreman sam na suđenje. Hvala lijepo.
Hvala. Zaključujem raspravu. Dajem na glasovanje prijedlog Mandatno-imunitetnog povjerenstva koje je ovdje predsjednik povjerenstva pročitao. Molim uključimo se i glasujmo. Dakle, o prijedlogu povjerenstva glasujemo. Rezultat? Ovaj prijedlog povjerenstva je prihvaćen većinom glasova, 93 glasa za, 1 suzdržan i 5 protiv. Dame i gospodo zastupnici u srijedu 4. svibnja je nastavak ove sjednice u 9,30 sati s točkom dnevnog reda Konačni prijedlog Zakona o izmjeni i dopuni Zakona o Uredu za suzbijanje korupcije i organiziranog kriminaliteta, hitni postupak, P.Z. br. 753. S tom točkom dnevnog reda nastavljamo ovo zasjedanje. Dame i gospodo zastupnici svima vama i svim građanima Republike Hrvatske koji to slave čestitam Uskrs. I po gregorijanskom i po julijanskom kalendaru. I želim da ove praznike provedete ugodno. Htio bih još reći da se nadam da će presude našim generalima u Haagu biti oslobađajuće, u to vjerujem, to i želim. Našim generalima želimo to upravo što sam rekao i da na jedan dostojanstven način prihvatimo nepravomoćnu presudu ma kakva ona bila. Hvala vam lijepa i želim vam ugodan Uskrs i uskrsne blagdane.
Poštovani predsjedniče Hrvatskog sabora, kolegice i kolege. Mandatno-imunitetno povjerenstvo Hrvatskog sabora razmotrilo je na 43. sjednici održanoj 9. lipnja 2011. godine zahtjev Državnog odvjetništva Ureda za suzbijanje korupcije i organiziranog kriminaliteta, broj OGR. 18/11 od 8. lipnja 2011. godine upućen putem Državnog odvjetništva Republike Hrvatske aktom broj OGR. 55/11 od 8. lipnja 2011. godine predsjedniku Hrvatskog sabora za davanje odobrenja za lišenje slobode, određivanja pritvora i istražnog zatvora protiv zastupnika Ivana Čehoka zbog osnovane sumnje da je počinio kaznena djela udruživanje za počinjenje kaznenih djela iz članka 333. stavak 1. Kaznenog zakona i zlouporabe položaja i ovlasti iz članka 337. stavak 1. i 4. Kaznenog zakona. Ivan Čehok zastupnik je 6. saziva Hrvatskog sabora, te na temelju članka 76. Ustava Republike Hrvatske i članka 23. Poslovnika Hrvatskog sabora ima imunitet do prestanka zastupničkog mandata, a odluku kojom se odobrava pritvaranje treba donijeti Hrvatski sabor. Mandatno-imunitetno povjerenstvo temeljem članka 104. Poslovnika Hrvatskog sabora jednoglasno sa 6 glasova za predlaže Hrvatskom saboru donošenje sljedeće odluke: Daje se odobrenje za lišenje slobode i određivanje pritvora i istražnog zatvora protiv zastupnika doktora Ivana Čehoka po zahtjevu Državnog odvjetništva Ureda za suzbijanje korupcije i organiziranog kriminaliteta, broj OGR. 18/11 od 8. lipnja 2011. godine upućeno putem Državnog odvjetništva Republike Hrvatske broj OG. 53/11 od 8. lipnja 2011. godine zbog osnovane sumnje da je počinio kaznena djela udruživanja za počinjenje kaznenih djela iz članka 333. stavak 1. Kaznenog zakona i zlouporabe položaja i ovlasti iz članka 337. stavak 1. i 4. Kaznenog zakona.
Hvala. Otvaram raspravu. U ime kluba HDSSB-a gospodin zastupnik Ivan Drmić. Izvolite.
Poštovani kolege i kolegice, poštovani predsjedniče Hrvatskog sabora. Ja sam inače i član Mandatno-imunitetskog povjerenstva. Međutim, zbog žurnosti u sazivanju sjednice ja nisam u roku od nekoliko minuta stigao do početka sjednice, nisam bio nazočan sjednici koja je bila gotova u nekoliko minuta. Osjećam obvezu da kažem u ovom predmetu i svoje mišljenje. Zato sam iskoristio ovu priliku na sjednici Hrvatskog sabora. Svima je već poznato i u materijalima ste vidjeli da je Mandatno-imunitetsko povjerenstvo jednoglasno sa 6 glasova koliko je nazočno bilo zastupnika toj sjednici donijelo odluku da usvoji sve zahtjeve, odnosno prijedloge USKOK-a, odnosno Državnog odvjetništva. Ja ne bih previše ulazio u predmet, jer on tek danas postaje predmet u fazi istrage i svi znamo da je po zakonu sve informacije koje se odvijaju u istrazi su tajne pa isto tako i one informacije koje smo mi u materijalima dobili na klupe posebno članovi Mandatno-imunitetskog povjerenstva. Te materijale sam ja podigao i pročitao. Znači, slažem se sa jednom odlukom da se skine saborski imunitet kolegi Čehoku da bi institucije mogle odraditi svoj posao, da bi se istraga mogla izvršiti bez ometanja, a on će svoju nevinost, na žalost to je u ovoj državi tako se kaže, morati dokazivati pred sudom. Međutim, unutar tog zahtjeva nije samo stigao zahtjev za odobrenje za pokretanje istrage protiv kolege Čehoka. Unutar materijala nalazi se i zahtjev za lišenje slobode i za određivanje istražnog zatvora. E to je onaj dio tog zahtjeva s kojim se ja osobno, a i kolege iz mog kluba ne možemo nikako složiti. Činjenica je isto da u tom zahtjevu piše da se pritvor treba odrediti po dvije točke. Prva točka je utjecaj na svjedoke tijekom istrage. Druga točka je još banalnija opasnost od ponavljanja djela. Ja nisam pravnik, ali meni ova obrazloženja po ove dvije točke se čine vrlo smiješnima, a pogotovo ova druga opasnost od ponavljanja djela. Svi vi dobro znate što se nalazi u istražnom zahtjevu. Jer sve to što se nalazi kao obrazloženje u istražnom zahtjevu čitali smo u hrvatskim medijima već unazad godinu dana. Isto tako ih je čitao i kolega Čehok. Isto tako su mogući svjedoci čitali te novine. I on da je htio utjecati na svjedoke ne bi sigurno čekao današnji dan da se otvori istraga. Napravio bi to prošle godine u ljeto, u devetom, desetom mjesecu, prvom, drugom pa čak i u četvrtom, petom mjesecu koji su ispred nas. Ja bih apelirao na vas kao zastupnike. Sa nekolicinom sam razgovarao na hodniku i vrlo često kao i inače čujem jednu priču vani po hodnicima gdje zastupnici izražavaju svoje neslaganje sa nekim odlukama, a da bi na samoj sjednici glasovali drugačije zbog stranačke stege. Ja pretpostavljam da je to. Koji je razlog za pritvaranje gospodina Čehoka ja ga ne vidim u ovom obrazloženju. Da li je to u želji da se pokaže da je ova država pravna država što ja ne osporavam. Istraga neka ide svojim tijekom i neka se na sudu sazna prava istina. Ili je razlog da bi se pred poglavlje 23. zatvaranje poglavlja 23. još jednim uhićenjem pokazalo da mi dobro radimo ovdje, da je naše pravosuđe neovisno i da se svim silama borimo protiv korupcije. Ako je to razlog što ja osnovano sumnjam da je, ja ne mogu prihvatiti da ovdje podignem svoju ruku jer morate shvatiti da ovdje ovom odlukom odlučujemo o nečijoj sudbini. To je sudbina kolege Čehoka i njegove obitelji. Da li je on kriv ili nije još jednom kažem neka se bori na sudu da bi dokazao i on i Državno odvjetništvo, pa ćemo vidjeti za godinu ili dvije kada taj proces završi da li je bilo osnova za njegov progon ili ne. Ali sam protiv toga da u ovoj državi vlada zakon linča, da se šest puta ili 60 puta nešto napiše u novinama, a da nakon toga mi jedno jutro dođemo ovdje i onda veliki skandal. Državno odvjetništvo je nešto otkrilo! Pa nije to otkrilo Državno odvjetništvo. Prije godinu dana je to sve bilo u novinama. Što se čekalo do sada? Još jednom kažem, ako je mislio utjecati na svjedoke to je već odradio prije šest i više mjeseci i nema potrebe to sad sprječavati, a da ne govorim o ovome, opasnosti od ponavljanja djela ne želim ni spominjati. To je više nego smiješno. Ja bih vas molio još jednom vi ste odgovorni tu bez obzira što u Hrvatskoj postoje tri stupa vlasti, da se spriječi da ova država postane policijska država. Kako se 20 godina u ovoj državi kralo i štiti lopovluk ne treba sada ni raditi to da se diže hajka, da se ljudi zatvaraju na dva novinska članka ili zato što se nekome prohtije bilo u zemlji ili u inozemstvu. Ja ću biti protiv kao i moje kolege iz HDSSB-a za pritvor, a još jednom glasovat ćemo da se istraga nesmetano odvija, a da se kolega Čehok bez obzira što je član vladajuće koalicije brani sa slobode. Hvala vam lijepo.
Hvala. Ima li interesa još za raspravu? Nema. Zaključujem raspravu. Odlučivat ćemo u 16,00 sati pa vas molim klubove itd., jel' da organiziraju nazočnost zastupnica i zastupnika Kolegice i kolege, kao što sam najavio, sada ćemo opet nakratko prekinuti raspravu o ovoj točki dnevnog reda jer imamo odglasovati o jednoj točci dnevnog reda pa molim uključimo se da vidimo imamo li kvorum. 87, imamo kvorum. Dame i gospodo, Mandatno-imunitetno povjerenstvo je izvijestilo Hrvatski sabor i predložilo odluku koju ste čuli da se daje odobrenje za lišenje slobode, određena pritvora itd., gospodina Ivana Čehoka. Pa vas molim uključimo se i glasujmo o Prijedlogu Mandatsko-imunitetnog povjerenstva, imali smo raspravu, rasprava je zaključena. Izvolite se izjasniti. Rezultat. Prijedlog Mandatno-imunitetnog povjerenstva je prihvaćen većinom glasova 87 glasova za, 1 suzdržan i 2 protiv. Hvala. Obavijest, 56. sjednica Odbora za gospodarstvo sazvana za petak, u 9 sati u dvorani Janka Draškovića započeti će se radom u 10 sati, dakle kasnije nego što je zakazano u 9. Jer je 10 kasnije od 9. Hvala lijepa.
Poštovani predsjedniče, kolegice i kolege. Mandatno-imunitetno povjerenstvo Hrvatskog sabora razmotrilo je 44. sjednici održanoj 17. lipnja 2011. godine zahtjev Državnog odvjetništva, Ureda za suzbijanje korupcije i organiziranog kriminaliteta broj KUS 260/10 od 16. lipnja 2011. godine upućen putem Državnog odvjetništva RH aktom broj OGR 57/11 od 16. lipnja 2011. godine predsjedniku Hrvatskog sabora za davanje odobrenja kaznenog postupka protiv Ivana Drmića zastupnika u Hrvatskom saboru zbog osnovane sumnje da je počinio kaznena djela udruživanje za počinjenje kaznenih djela iz članka 333. stavak 1. i 3. Kaznenog zakona, te kaznenog djela lažnog prijavljivanja iz članka 302. stavak 2. Kaznenog zakona. Gospodin Ivan Drmić zastupnik je 6. saziva Hrvatskog sabora te na temelju članka 76. Ustava Republike Hrvatske i članka 23. POslovnika Hrvatskog sabora imao je imunitet do prestanka zastupničkog mandata te se bez odluke Hrvatskog sabora protiv istog ne može pokrenuti niti voditi kazneni postupak. Mandatno-imunitetno povjerenstvo na temelju članka 104. POslovnika Hrvatskog sabora jednoglasno sa 8 glasova za predlaže Hrvatskom saboru donošenje sljedeće odluke. Daje se odobrenje za pokretanje kaznenog postupka protiv zastupnika Ivana Drmića po zahtjevu Državnog odvjetništva, Ureda za suzbijanje korupcije i organiziranog kriminaliteta, broj KUS 268/10 od 16. lipnja 2011. godine upućenom putem Državnog odvjetništva RH broj OGR 57/11 od 16. lipnja 2011. godine zbog osnovane sumnje da je počinio kazneno djela udruživanja za počinjenje kaznenih djela iz članka 333. stavak 1. i 3. Kaznenog zakona, te kaznenog djela lažnog prijavljivanja iz članka 302. stavak 2. Kaznenog zakona. Hvala.
Hvala. Otvaram raspravu. U ime kluba HDSSB-a gospodin zastupnik Dinko Burić. Izvolite.
Poštovani gospodine predsjedniče, poštovane kolegice i kolege. Nastavlja se pred očima cjelokupne hrvatske javnosti besprimjerna zloupotreba državnih institucija i represivnog aparata još uvijek vladajućih, a u svrhu obračuna sa političkim neistomišljenicima. Nakon još uvijek svježih primjera takvih zloupotrebe kad je u pitanju i nedavni primjer zastupnika Slavka Linića. Sada svjedočimo policijsko-političkoj montaži u svrhu obračuna sa saborskim zastupnikom HDSSB-a Ivanom Drmićem, ali u konačnici radi se o pokušaju obračuna sa cjelokupnim HDSSB-om. HDSSB najodlučnije odbacuje sve optužbe protiv saborskog zastupnika i glavnog tajnika naše stranke gospodina Ivana Drmića. Gospodin Ivan Drmić ne samo da nije počinitelj nikakvog kaznenog djela već je sam žrtva bezobzirne prijevare. Ova optužnica nastavak je političko-policijskog progona čelništva HDSSB-a pod dirigentskom palicom još uvijek vladajuće stranke, a u režiji HDZ-ovog represivnog aparata i političke marionete Mladena Bajića. Nakon politički motivirane i montirane presude utemeljitelju HDSSB-a hrvatskom generalu Branimiru Glavašu HDZ-ova vrhuška ne samo da nije uspjela u svojoj namjeri uništenja HDSSB-a nego HDSSB naprotiv svakog dana u političkom životu Republike Hrvatske predstavlja sve snažniji i važniji čimbenik. Nakon što je nekad državotvornu stranku pretvorila u organizaciju koju duboko prožima korupcija i organizirani kriminal ostaci HDZ-ova čelništva pred parlamentarne izbore pod svaku cijenu žele u javnosti stvoriti dojam ravnoteže krivnje. U pokušaju stvaranja slike svi su oni jednaki. HDZ-ov policijski aparat sam sebi piše anonimne prijave protiv političkih suparnika nastavljajući svoju praksu sa politički motiviranim i montiranim optužnicama. Nije tajna da je Ivan Drmić jedan od najbližih suradnika, ali i najboljih i najodanijih prijatelja Branimira Glavaša. Za razliku od onih koji su hrvatske generale locirali, identificirali, uhitili i transferirali čelništvo i članstvo HDDSB-a nije i neće se ni pod koju cijenu odreći svojih heroja Domovinskog rata, a među njima posebno mjesto ima utemeljitelj HDSSB-a hrvatski general Branimir Glavaš. U tom svjetlu, vođen željom na svaki način pomoći nevino presuđenom hrvatskom generalu, žrtvi političkoga progona i osobnom prijatelju gospodin Ivan Drmić je nažalost i sam postao žrtvom, no u ovom slučaju žrtvom besprimjerne prijevare. I nakon što je shvatio o čemu se radi, nakon što je cijeli slučaj sam prijavio policiji, policija, USKOK i DORH umjesto da rasvijetle prijevaru i kazne njene počinitelje podižu optužnicu i počinju progon žrtve ove iste prijevare i to godinu dana nakon što je zastupnik Drmić tu prijavio sam prijavio policiji. Ovo se uistinu može dogodit samo u Hrvatskoj. Jasno je svakome da se u ovom slučaju ne radi ni o kakvom pokušaju podmićivanja sudaca Vrhovnog suda Republike Hrvatske već o najobičnijoj montiranoj optužnici u već poznatom stilu glavnog državnog tajnika pri čemu i sami suci Vrhovnog suda negiraju bilo kakav pokušaj podmićivanja, a i tko bi i zbog čega pokušavao pod navodnicima podmititi suce nakon što je već bilo objavljeno da je Vrhovni sud Republike Hrvatske presudu Branimiru Glavašu već donio. Podsjetit ću vas, presuda je donijeta 2. lipnja, 6.srpnja Vrhovni sud je javno obznanio da je presuda donijeta, a ovaj događaj prijevare dogodio se 24.7., dakle nakon što je Vrhovni sud već rekao da je presuda donijeta. Cjelokupno čelništvo i članstvo HDSSB-a najodlučnije i jedinstveno stoji uz svog glavnog tajnika i saborskog zastupnika gospodina Ivana Drmića dajući mu bezuvjetnu i punu potporu. Pokušaji HDZ-a da se koristeći u tu svrhu po tko zna koji put uključi i represivni sustav, politički obračuna sa svojim neistomišljenicima neće im koristiti u paničnim pokušajima ostanka na vlasti. Vrijeme polaganja i naplate računa za svo zlo koje je učinjeno vlastitom narodu sve je bliže, a zasluženoj kazni neće izmaći niti sadašnja vladajuća HDZ-ova garnitura kao što joj nije izbjegao niti njihov donedavno voljeni vođa Ivo Sanader. Hvala.
Ima li još interesa? Nema. Zaključujem raspravu. Molim uključimo se i glasujmo o prijedlogu Mandatno-imunitetnog povjerenstva. Uključimo se i glasujmo. Rezultat. Ovaj prijedlog Mandatno-imunitetnog povjerenstva je prihvaćen većinom glasova, 95 glasova za, 2 suzdržana i 1 protiv. Dame i gospodo, zastupnice i zastupnici, sjednica Hrvatskog sabora neće biti sljedeći tjedan zbog toga što je u tom tjednu tri državna praznika. Pa ćemo nastaviti 29. lipnja u 9,30 sati sa točkom dnevnog reda KONačni prijedlog zakona o potvrđivanju Odluke br.1/2001 Vijeća za stabilizaciju i pridruživanje između Europske unije i Hrvatske od 5.5.2011. kojom se mijenja i dopunjuje Protokol 4. uz Sporazum o stabilizaciji i pridruživanju između europskih zajednica i njihovih država članica s jedne strane i Republike Hrvatske s druge strane, u pogledu definicije pojma "Proizvodi s podrijetlom" i načina upravne suradnje, hitni postupak, P.Z. br. 827. Dakle srijeda 29. ovog mjeseca nastavljamo sa sjednicom i najvjerojatnije do kraja ćemo jer imamo dovoljno točaka dnevnog reda i previše, do 15.7. kada ćemo nadam se završiti ovo zasjedanje, a 14. najvjerojatnije će se u ovom Hrvatskom saboru obratiti predsjednik Talijanske Republike gospodin Napolitano. Želim vam ugodan vikend i onaj sljedeći tjedan i uključimo se u proslavu Dana državnosti i slično kojima svima čestitam vama i cijeloj hrvatskoj javnosti 25. lipnja Dan hrvatske državnosti. Nastojmo se uključiti tamo gdje svak' može u tu proslavu, a postoji naravno i program proslave koji se osmislio od odbora za proslavu. Evo svima želim ugodan i vikend i nadalje. Dame i gospodo, imamo Izvješće Mandatno-imunitetskog povjerenstva, pa molim gospodina Damira Sesvečana, predsjednika Povjerenstva. Izvolite.
Poštovani predsjedniče, kolegice i kolege. Mandatno-imunitetno povjerenstvo Hrvatskog sabora razmotrilo je na 45 sjednici održanoj 30. lipnja 2011. godine zahtjev Državnog odvjetništva Ureda za suzbijanje korupcije, organiziranog kriminaliteta br. KUS 268/10 od 27. lipnja 2011. godine upućen putem Državnog odvjetništva Republike Hrvatske aktom OGR 57/11 od 28. lipnja 2011. godine predsjedniku Hrvatskog sabora za davanje odobrenja za pokretanje kaznenog postupka protiv Ivana Drmića zastupnika u Hrvatskom saboru zbog osnovane sumnje da je počinio kazneno djelo poticanja na protuzakonito posredovanje iz članka 343. stavak 5. Kaznenog zakona u svezi članka 37. stavak 2. Kaznenog zakona. Gospodin Ivan Drmić, zastupnik je šestog saziva Hrvatskog sabora, te na temelju članka 76. Ustava Republike Hrvatske i članka 23. Poslovnika Hrvatskog sabora ima imunitet do prestanka zastupničkog mandata, te se bez odluke Hrvatskog sabora protiv istog ne može pokrenuti niti voditi kazneni postupak. Mandatno-imunitetno povjerenstvo na temelju članka 104. Poslovnika Hrvatskog sabora jednoglasno sa 6 glasova za predlaže Hrvatskom saboru donošenje sljedeće odluke: Daje se odobrenje za pokretanje kaznenog postupka protiv zastupnika Ivana Drmića po zahtjevu Državnog odvjetništva Ureda za suzbijanje korupcije i organiziranog kriminaliteta br. KUS 268/10 od 27. lipnja 2011. godine upućenog putem Državnog odvjetništva Republike Hrvatske br. OGR 57/11 od 28. lipnja 2011. godine zbog osnovane sumnje da je počinio kazneno djelo poticanja na protuzakonito posredovanje iz članka 343. stavak 5. Kaznenog zakona, u svezi članka 37. stavak 2. Kaznenog zakona. Hvala.
Hvala. Otvaram raspravu. Javio se u ime kluba HDSSB-a gospodin zastupnik Boro Grubišić. Izvolite.
Hvala lijepo gospodine predsjedniče, kolegice i kolege zastupnici. Ovo je jedinstven slučaj da se u 14 dana, točnije 17. lipnja skida imunitet našem kolegi Ivanu Drmiću, a evo 1. srpnja se ponovo skida imunitet pod sumnjom da kao jedinstveno djelo koje je, a ta sumnja je postojala i prije negoli je Državno odvjetništvo uputilo Mandatno-imunitetnom povjerenstvu zahtjev za skidanje ovog drugi puta imuniteta. Radi li se tu o omašci Državnog odvjetništva, aljkavosti, trapavosti, kako god hoćete. Dakle, o tome da evo Mandatno-imunitetno povjerenstvo i Sabor Republike Hrvatske dva puta razmatraju i odlučuju da gotovo rekao bih o istoj stvari koja, a sumnja na to djelo je postojala i prije i poznato je Državnom odvjetništvu da je to postojalo. Ili se pak radi o namjeri, o ružnoj namjeri da evo se javlja jedinstven slučaj da se jednom saborskom zastupniku dva puta u 14 dana skida imunitet, najvjerojatnije je li ili nije pod sumnjom u, i u svrhu medijske pozornosti i privlačenja, valjda nije bilo dovoljno prije 14 dana, pa evo sad ponovo se skida imunitet našem kolegi Ivanu Drmiću i to pod obrazloženjem, odnosno za sumnju na kazneno djelo poticanja protuzakonitog posredovanja. Pitam ja sve vas ovdje i sve nas pitam se je li poticanje protuzakonitog posredovanja i potpisivanje, potpisivanje dakle osobno, vlastoručno, kako god hoćete štetnih ugovora za prodaju Slobodne Dalmacije, gdje je kako se to ocjenjuje izmaglilo 500 milijuna kuna, je li protuzakonito posredovanje privatizacija i potpis TLM-a iz Šibenika, ili pak prodaja struje po onoj shemi prodaj jeftino, kupi skupo prodaj jeftino gdje je šteta 600 milijuna kuna, i opet ima potpis osobe koja je danas na čelu Vlade Republike Hrvatske. Je li to protuzakonito posredovanje? Sa potpisom? Je li protuzakonito posredovanje i prodaja vlasničkih prava MOL-u, dakle INA-e, koje je, čiji je potpis ponovo. To je protuzakonito posredovanje gospodine Šeks, i državni odvjetnik bi to trebao imati u vidu, a je li gospodine Šeks.
Na dnevnom redu je.
Je li gospodine Šeks Državno odvjetništvo.
Što je trebalo učiniti, ili nije trebala učiniti nije predmet. Mi razgovaramo o konkretnom ovom slučaju.
Nije predmet, odlično. E konkretan slučaj je da je prije 14 dana gospodinu Drmiću skinut imunitet, da skratim sve ove fraze, zbog udruživanja za počinjenje kaznenog djela. Je li u srpskom logoru na Bučju bilo udruživanje za kazneno djelo kada je ubijeno 40 nedužnih civila '91. godine u kolovozu i prošlo 250? Nema kaznene prijave, i nema suđenja za to.
Nema potrebe, jer nismo, to nije predmet rasprave.
E dobro. To su sve predmeti DORH-a gospodine predsjedniče, prema tome to su sve predmeti DORH-a. … [[Upadica se ne razumije.]] Gospdine Jambo, vi trljate ruke jako dobro. … [[Upadica se ne razumije.]]
Molim vas, završite.
Još eto da priupitam, da završim … [[Govornik se ne razumije.]] pitanja, hoćemo li, pitam Mandatno-imunitetno povjerenstvo, i pitam ovim putem javno DORH, još koji puta skinuti imunitet gospodinu Drmiću? Hvala lijepo.
Hvala. Zaključujem raspravu i dajem prijedlog odluke koje je podnijelo Mandatno-imunitetno povjerenstvo na glasovanje. Molim uključimo se i glasujmo. Rezultat? Prijedlog odluke Mandatno-imunitetnog povjerenstva je prihvaćen većinom glasova, 80 glasova za, 3 suzdržana i 2 protiv. I dame i gospodo, rekli smo, a ja ću to ponoviti, jučer da bi se moglo dogoditi, obzirom na broj uvrštenih točaka dnevnog reda da budemo prisiljeni raditi i recimo ponedjeljkom i utorkom. Za sada ne vidim razloga da bi recimo sljedeći utorak se radio, pa ćemo znači nastaviti u srijedu, ali ako bude potrebno imamo mi još jedan tjedan da to popravimo, ako bude potrebno. Prema tome zakazujem 6.7. u 9 i 30 sati nastavak zasjedanja 23. sa točkom dnevnog reda Prijedlog ustavnog Zakona o izmjeni i dopuni Ustava Republike Hrvatske. Hvala vam lijepa i želim vam ugodan odmor. Dobro jutro gospođe i gospodo zastupnice i zastupnici. Nadam se da smo u ovih nekoliko dana uz ostalo malo se i odmorili, pa nastavljamo sa sjednicom. I kao što smo najavili, započet ćemo sa, prijeći ćemo na dnevni red, a onda ću vam dati riječ. Dakle, raspravit ćemo onako kako smo najavili prvo točku dnevnog reda – - Konačni prijedlog Zakona o izmjeni i dopunama Zakona o Uredu za suzbijanje korupcije i organiziranog kriminaliteta, hitni postupak, prvo i drugo čitanje, P.Z. br. 753 Predlagatelj Vlada Republike Hrvatske. Prije nego prijeđemo na ovu točku dnevnog reda, javio se za riječ gospodin zastupnik Dinko Burić. Izvolite.